Wapentransaksie: Hof stel bevindinge ter syde | Maroela Media
Corruption Watch en die Right2Know-veldtog het die hof versoek om die kommissie, onder leiding van regter Willie Seriti, se bevindings ter syde te stel. Die organisasies het aangevoer dat Seriti die publiek mislei het deur politici en staatsamptenare van enige blaam te onthef.
Regterpresident Dunstan Mlambo het in sy uitspraak onder meer gesê dit lyk asof die kommissie verklarings van diegene wat van korrupsie beskuldig is as feite beskou het, terwyl die verklarings van kritici van die wapentransaksie bloot as aantygings beskou is.
Daar is bevind dat die ondersoek wat die kommissie gevra is om uit te voer, nooit gerealiseer het nie.
Die kommissie se ondersoek het belastingbetalers meer as R137 miljoen uit die sak gejaag.
Die Seriti-kommissie se verslag is in April 2016 deur oudpres. Jacob Zuma bekend gemaak nadat hy dit reeds in Desember 2015 ontvang het.
Die kommissie het in sy verslag aangevoer dit sal nutteloos wees om verdere bewyse te soek wat tot strafregtelike klagte sal lei. Zuma het destyds ook benadruk die ondersoek kon geen bewyse vind dat enige senior politici in die regering destyds omgekoop of onbehoorlik beïnvloed is in die keuse van voorkeurbieërs om vegvliegtuie, fregatte, duikbote en vegvliegtuie aan Suid-Afrika te verskaf nie.
Die kommissie het verder aangevoer dit is onwaarskynlik dat enigiemand enige bewyse van 'n misdaad sal vind, weens die tyd wat reeds verloop het sedert die verkrygingsproses en aangesien die destydse Skerpioene en ook die Valke daarna geen bewyse kon vind nie.
"Soortgelyke ondersoeke is ook in die Verenigde Koninkryk, Frankryk, Duitsland, Swede en Switserland gedoen en al die sake is reeds jare gelede gesluit, sonder dat strafregtelike klagtes teen enigiemand ingestel is," het die kommissie se verslag gelui.
Opposisiepartye en verskeie organisasies het die kommissie se verslag as 'n klug en vermorsing van belastingbetalers se geld bestempel.
Zuma het die kommissie op 24 Oktober 2011 aangestel onder leiding van regter Willie Seriti ná bewerings van onbehoorlike invloed in die wapentransaksies. Die kommissie is aanvanklik twee jaar gegun en het R40 miljoen gekry om sy ondersoek te voltooi. Die ondersoek het egter langer as vier jaar geduur.
Zuma staan intussen tereg op aanklagte van bedrog, korrupsie en rampokkery saam met die Franse wapenvervaardiger, Thales, wat verband hou met die omstrede wapentransaksie van die 1990's. Thales het deur dié transaksie 'n kontrak gekry om gevegstelsels vir die Suid-Afrikaanse vloot te voorsien.
Shaik is destyds skuldig bevind. Maar hy was beslis nie die enigste skuldige nie
Dit sê my ook baie van die regter se integriteit. Dus, al die miljoene is vermors deur `n regter wat onbevoeg was om sy werk te doen, ,maar hyself het `n hengse salaris gekry.
Laat my ook wonder of al sy uitsprake in die hof in dieselfde trant geskied het as sy bevindings oor die Wapenskandaal ?
En nog is dit einde niet! Wie ookal met hierdie saak laaste gaan lag, gaan die lekkerste lag!
Seriti het regtig sy naam met 'n plank geslaan, karakter-selfmoord én professionele-selfmoord gepleeg.